กรมควบคุมโรค แนะนำกลยุทธ์และมาตรการควบคุมโรคโควิด-19 แนวใหม่ ฟื้นฟูเศรษฐกิจและให้ประชาชนสามารถใช้ชีวิตได้อย่างปลอดภัย
นายแพทย์ โอภาส การย์กวินพงศ์ อธิบดีกรมควบคุมโรค กล่าวถึงการเสนอเป้าหมาย  กลยุทธ์และมาตรการควบคุมโรคแนวใหม่เพื่อฟื้นฟูเศรษฐกิจและเปิดประเทศอย่างเป็นทางการและเพื่อให้ประชาชนสามารถใช้ชีวิตได้อย่างปลอดภัย ว่า ต้องพยายามลดผู้ติดเชื้อโควิด-19 และเสียชีวิตให้น้อยที่สุดโดยต้องไม่กระทบต่อการใช้ชีวิตของประชาชน จากการคาดการณ์และการวางกลยุทธ์ควบคุมโรคได้กำหนดว่าสถานการณ์ต่างๆ ต้องดีขึ้นภายในเดือนกันยายนนี้ จากนั้นเดือนตุลาคมสถานการณ์จะอยู่ในระดับปานกลางและเดือนพฤศจิกายนกับธันวาคม น่าจะดีขึ้นและมีการใช้ชีวิตแนวใหม่ได้อย่างปลอดภัย ขณะที่เป้าหมายการดำเนินการบังคับการป้องกันโรคล่วงหน้าคือ การฉีดวัคซีนซึ่งต้องเร่งดำเนินการอย่างต่อเนื่อง ซึ่งในเดือนธันวาคมปีนี้ตั้งเป้าต้องฉีดวัคซีนให้กับประชาชนทั่วประเทศได้จำนวน 100 ล้านโดส โดยเฉพาะในกลุ่มเสี่ยง กลุ่มเปราะบาง กลุ่มหญิงตั้งครรภ์และผู้สูงอายุ 60 ปีขึ้นไป นอกจากนี้จะต้องดำเนินการร่วมกับมาตรการอื่นคือ มาตรการ Universal Prevention  การคัดกรองด้วยวิธีต่างๆ  และมาตรการป้องกันในหน่วยงานสำหรับมาตรการ Universal Prevention หรือการป้องกันการติดเชื้อแบบครอบจักรวาลคือการระมัดระวังป้องกันตนเองขั้นสูงสุดตลอดเวลาของทุกคน ไม่ว่าจะเป็นบุคลากรทางการแพทย์หรือประชาชนทั่วไปให้ปลอดภัยจากการติดเชื้อโควิด-19 แม้ยังไม่พบว่ามีความเสี่ยง โดยขอให้ทุกคนคิดเสมอว่าอาจติดเชื้อโควิด-19 โดยไม่รู้ตัวและไม่มีอาการจึงต้องป้องกันอย่างสุดความสามารถเพื่อไม่ให้ตนเองไปรับเชื้อจากผู้อื่น เน้นย้ำขอให้สวมใส่หน้ากากอนามัยสม่ำเสมอและหลีกเลี่ยงการเปิดหน้ากากอนามัยหากทำกิจกรรมร่วมกับผู้อื่น เป็นต้น